As jy ’n ligte feesflirtasie soek, hou verby, maar as jy ’n behoefte aan ’n sielsaangrypende ervaring het, het jy nog net Dinsdag ’n kans om te luister hoe die Odeion-strykkwartet met Reflections on a Legend 46664 hulde bring aan oudpres. Nelson Mandela. Dieselfde mate van integriteit wat Madiba as staatsman openbaar het, word deur die uitvoering verpersoonlik.
Die spel was absoluut uitnemend. Tegnies gesproke, ja, maar bowenal die sensitiwiteit en diepreikende ontginning van perfek gekose werke. Dit het ’n atmosfeer geskep wat ’n mens plek-plek tot trane gedryf het.
Geen toejuiging tussen werke en ’n donker ouditorium het die intensiteit van ’n byna tasbare stemming versterk.
’n Samestelling wat sinvol deurdink is en ’n vertolking van onverdunde integriteit maak die produksie ’n moet vir mense met diepte.